Hun har siddet sikkert på DM-tronen siden 2004, og der er ikke udsigt til, at hun giver den fra sig foreløbig. Søndag beviste Tine Rasmussen, at hun er Danmarks suverænt bedste badmintonspiller, da hun affærdigede udfordreren Nanna Brosolat Jensen 21-11, 21-16 i finalen i Elro Arena i Randers. Der var ikke meget spænding i opgøret om DM-guld, som vanen tro var et opgør mellem Rasmussen og Jensen. Sidstnævnte havde en for stor fejlprocent i første sæt, som komfortabelt blev sikret af favoritten. I andet sæt fulgte Nanna Brosolat Jensen bedre med, og Tine Rasmussen måtte arbejde mere for at sikre sit sjette DM-guld på stribe. /ritzau/

Referat:
Badmintonspilleren Tine Rasmussen blev for sjette år i træk dansk mester, da hun sikkert vandt finalen over Nanna Brosolat Jensen i Randers.